trækning
Trækning, plastisk metalbearbejdningsproces til fremstilling af tråd, stænger og rør. Selve trækningen foregår ved, at et udgangsmateriale med form af enten tråd, stang eller rør med større tværsnitsareal trækkes igennem en indsnævrende åbning i et trækværktøj (en matrice), hvorved tværsnitsarealet formindskes, samtidig med at længden forøges. Trækningsprocessen udføres ved at trække i emnet, modsat strengpresning, hvor metallet presses igennem værktøjet (se ekstrudering).
Trækning udføres oftest ved stuetemperatur og med anvendelse af trækolier eller metalsæber for at nedsætte friktionen; resultatet heraf er emner med en glat og nøjagtig overflade. Ulempen ved trækning er, at tværsnitsreduktionen er meget mindre end ved strengpresning, hvorfor trækningen må udføres i flere trin.

Trådtrækning er en af metalindustriens almindeligste formgivningsprocesser. Udgangspunktet er valset tråd (se valsning) med diameter på 5-10 mm. Ved at tråden trækkes gennem et trækjern i flere omgange, opnås færdig tråd med diameter på ned til 0,01 mm. Trådtrækningen foregår på trækbænke med trækhastigheder på op til 50-70 m/s og med mange trækjern med stadig mindre huller, monteret efter hinanden.